VIPOLŽE, Vila Vipolže - Razstava: Consuelo Rodriguez
2026-04-11 17:30 - 2026-05-31 17:30 (Europe/Ljubljana)
Vljudno vabljeni na otvoritev razstave Controccanto umetnice Consuele Rodriguez – slikarke, kiparke, pesnice in umetnostne terapevtke, ki bo v soboto, 11. aprila 2026, ob 17.30 v Vili Vipolže.
Pridružite se nam na večeru umetnosti in doživite njena izjemna dela.

Consuelo Rodriguez (rojena v Trstu) je poučevala na Akademiji likovnih umetnosti Tiepolo v Vidmu ter delovala kot gostujoča predavateljica na Mednarodni akademiji umetnosti v Kolbermoorju (Nemčija).
Izobraževala se je pri priznanih umetnikih, kot so Hermann Nitsch, Isabel Quintanilla, Markus Lüpertz in Zhou Brothers. Njeno ustvarjanje obsega slikarstvo, kiparstvo in dela velikih formatov. Svoja dela je predstavila na številnih razstavah doma in po svetu (New York, Chicago, Miami, Šanghaj, Berlin, London, Pariz, Salzburg, Istanbul).
Njena umetniška dela so del javnih in zasebnih zbirk po vsej Evropi.
Za svoje ustvarjanje je prejela številne nagrade za slikarstvo in poezijo. Njene pesniške zbirke so prevedene v več jezikov, med drugim v angleščino, slovenščino, albanščino in romunščino. Med pomembnejšimi priznanji sta tudi Mednarodni literarni nagradi, ki ju je prejela v Neaplju leta 2022 in 2024.

Razstava bo na ogled do 31. 5. 2026.

NOVA GORICA, Mestna galerija - Razstava ilustracij: TRIS
2026-04-17 19:00 - 2026-05-22 19:00
Slovenska knjižna ilustracija predstavlja enega najvitalnejših segmentov sodobne vizualne umetnosti, ki kljub svoji razširjenosti, pogosto deluje izven prevladujočih umetniških tokov. Njena moč je prav v prepletu – med besedo in podobo, med pripovedjo in interpretacijo, med intimnim in univerzalnim. S svojo izrazno raznolikostjo ter vzgojno in estetsko funkcijo ostaja nepogrešljiv del kulturnega prostora.
Razstava TRIS – ilustracije, ki jo kuratorsko podpisuje Tatjana Pregl Kobe, združuje dela treh izjemnih slovenskih ilustratork: Ane Maraž, Tine Volarič in Ane Zavadlav, ki izhajajo iz goriškega prostora. Vsaka izmed njih s samosvojo likovno govorico oblikuje prepoznaven umetniški svet, skupaj pa ustvarjajo večplastno podobo sodobne slovenske ilustracije.
Ana Maraž razvija minimalistično, ploskovito in barvno izčiščeno vizualno poetiko, ki izhaja iz principov redukcije in stilizacije. Njene ilustracije prehajajo med realnim in abstraktnim ter z občuteno mero interpretacije odpirajo prostor domišljiji bralca.
Tina Volarič v svojih delih prepleta ilustracijo, poezijo in simbolno govorico narave. Njena dela niso zgolj vizualne spremljave besedil, temveč samostojni, kontemplativni svetovi, v katerih se zrcalijo tišina, notranja stanja in povezanost človeka z okoljem.
Ana Zavadlav izstopa po širokem spektru likovnega izraza in tehnični dovršenosti. Njene ilustracije segajo od igrivih, barvitih podob do subtilnih, zadržanih črno-belih risb, pri čemer vedno ohranjajo izrazito pripovedno moč in prefinjen občutek za
atmosfero.
Razstava osvetljuje raznolikost pristopov, ki zaznamujejo sodobno ilustracijo – od minimalističnih in konceptualnih rešitev do bogatih, narativnih in čustveno nabitih podob. Hkrati potrjuje, da ilustracija danes ni več zgolj spremljevalka besedila, temveč avtonomna umetniška praksa, ki suvereno vstopa v širši likovni prostor. Prikazuje tri povsem različne ustvarjalne poetike ter je hkrati poklon bogati tradiciji slovenske ilustracije in njenemu nadaljnjemu razvoju.

SEŽANA, Kosovelov dom - Razstava: Zlata kraška nit
2026-04-22 18:00 - 2026-05-31 18:00
Razstava Jane Pečečnik, diplomirane oblikovalke vizualnih komunikacij je zasnovana kot pot v svet simbolov, ki so nekoč spremljali dom, odnose in življenjske prehode. Avtorica iz kraške dediščine in staroverskih vzorcev z vsebinsko, simbolno in duhovno vrednostjo, izpeljuje likovno-estetsko dovršene ter avtorsko močne in prefinjene Zlate obroče. V raznolikih unikatnih kosih se še vedno polnomočno udejanja globoka in večplastna povezanost človeka z naravo, ki je tudi sicer Janino življenjsko in ustvarjalno vodilo.
Razstava bo na ogled do konca maja 2026.

NOVA GORICA, dvorana frančiškanskega samostana na Kostanjevici - Glasba z vrtov sv Frančiška
2026-05-05 20:00 - 2026-06-09 18:00
5.5.2026 ob 20.00: KONCERT NAGRAJENCA 5. MUSICA GORITIENSIS: Edward Walton (AUT, VB)
12.5.2026 ob 20.00: DEKLIŠKI PEVSKI ZBOR IGO GRUDEN: Kot vonj po cvetju
19.5.2026 ob 20.00: EVA FAGANELJ, flavta in EVA DOLINŠEK, čembalo
26.5.2026 ob 20.00: KONCERT NAGRAJENCA 55. TEKMOVANJA TEMSIG: Maj Špacapan
2.6.2026 ob 20.00: EVELIN in VALERIJ GREBLO, harfa
9.6.2026 ob 18.00: MLADI GLASBENI BISERI, nagrajenci primorskih glasbenih šol na glasbenih tekmovanjih 25/26

AJDOVŠČINA, Rustjeva hiša kruha - Ajdovščina v maju: Aleksander Mežek
2026-05-22 19:00
V sklopu festivala Ajdovščina v maju bo Rustjeva hiša kruha gostila izjemnega slovenskega glasbenika, Aleksandra Mežka – pevca, kitarista, tekstopisca, skladatelja in producenta, ki sodi med najbolj prepoznavne in vsestranske ustvarjalce pri nas.
Mežek se lahko pohvali z bogato mednarodno kariero, saj je sodeloval s številnimi vrhunskimi glasbeniki in institucijami v Sloveniji, Veliki Britaniji in ZDA. Med drugim je ustvarjal z legendami, kot so Johnny Cash, Cliff Richard, Rick Wakeman, Luther Vandross ter z London Symphony Orchestra. Prav slednji je posnel tudi nekaj njegovih skladb, kar Mežka postavlja v prav poseben položaj med slovenskimi avtorji.
Kljub svetovni prepoznavnosti pa ostaja globoko povezan s svojim domačim okoljem – navdih za mnoge svoje uspešnice je črpal prav iz Gorenjske in rodne Žirovnice.
Na koncertu v Ajdovščini lahko pričakujete večer avtorske glasbe, prežet z izjemno glasbeno širino, osebnimi zgodbami in brezčasnimi melodijami, ki so zaznamovale več generacij poslušalcev.
Vabljeni na glasbeno doživetje z umetnikom, ki povezuje svet in domačnost v edinstveno celoto
